**Štipendije za izmenjavo študentov v okviru CEEPUS mreže Neuroshare za letni semester 2021/22**

Vabimo vas k prijavi na razpis za enomesečno štipendijo za študentsko izmenjavo v okviru CEEPUS mreže CIII-HR-1504-01-2021 *Neuroshare: Sharing tools and expertise in behavioral neuroscience*. Razpis je prvenstveno namenjen doktorskim in magistrskim študentom psihologije za namene raziskovalnega dela (npr. izdelave magistrskega ali doktorskega dela, spoznavanja raziskovalnega področja, raziskovalnih metod in orodij, sodelovanje z raziskovalci v drugih državah, poglabljanje znanja na področju eksperimentalne psihologije in vedenjske nevroznanosti).

**Glavni namen mreže** je zagotoviti študijsko in znanstveno izmenjavo in sodelovanje med sodelujočimi partnerskimi ustanovami iz Centralne Evrope, ki delujejo na področju vedenjske nevroznanosti, in deliti teoretično znanje in orodja, ki so potrebna za usposabljanje in raziskovanje na področju vedenjske nevroznanosti (prostore, dostop do izbranih populacij, laboratorijsko opremo, znanje na področju načrtovanja raziskav, analiziranja podatkov itd.).

Naši študentje lahko v letnem semestru študijskega leta 2021/22 zaprosijo za enomesečno *(STS – short-term student)* izmenjavo na Oddelku za psihologijo Filozofske fakultete Univerze v Zagrebu. V letnem semestru 2021/2022 se bodo tam odvijala merjenja v okviru projekta »Afektivni kognitivni trening: neuralni, kognitivni i bihevioralni učinci«, ki ga financira Hrvatska zaklada za znanost (2021–2024). Učinke kognitivne treninge bodo raziskovalci spremljali s snemanji EEG v različnih fazah treninga. Če bo vse posreči, bodo takrat začeli tudi z izvajanjem projekta na področju evolucijske psihologije, v katerem bodo kombinirali meritve EEG in sledenja očesnim premikom. Študijska izmenjava je odlična priložnost, da se seznanite s potekom raziskovanja na področju kognitivne psihologije in uporabo izbrane opreme.

Ker letos nekaj štipendij zaradi epidemije Covida-19 ni bilo izkoriščenih, bo zelo verjetno možno dodatno zaprositi še za kakšno štipendijo na eni od 13 institucij, vključenih v mrežo, zato vabimo k prijavi tudi vse tiste, ki bi želeli obiskati tudi kakšen drug laboratorij.

Več o mreži Neuroshare in tem, kaj ponuja, lahko preberete tukaj:

<https://www.ceepus.info/nw/1504-2122>

Dodatne informacije lahko dobite tudi pri Anji Podlesek: anja.podlesek@ff.uni-lj.si, 01 4213 590

Štipendijo CEEPUS dodeljuje država prejemnica in vključuje štipendijo, namestitev in zdravstveno varstvo ter zagotavlja oprostitev šolnine. Študentje lahko zaprosijo za sofinanciranje potnih stroškov. Mreža zagotavlja priznavanje študijskega obdobja, ki ga študent prebije na partnerski inštituciji, na domači inštituciji. Minimalno število dni, ki jih mora študent preživeti na tuji ustanovi, je 21.

Več o CEEPUS:

<https://www.ceepus.info/>

<https://www.cmepius.si/mednarodno-sodelovanje/moznosti-sodelovanja/ceepus/>

Več informacij o poteku CEEPUS izmenjav lahko dobite tudi v Mednarodni pisarni FF: <https://www.ff.uni-lj.si/studij/mednarodna-pisarna/ceepus>

**Rok za prijave in potrebna dokumentacija**

Rok za oddajo internih prijav je petek, 22. 10. 2021. Kandidati\_ke na naslov koordinatorke mreže na FFUL – anja.podlesek@ff.uni-lj.si – pošljite (v angleščini):

* kontaktne informacije,
* kratek življenjepis (z navedbo znanja jezikov),
* povprečje ocen na dosedanjem študiju,
* kratko motivacijsko pismo v angleščini (do 300 besed). V njem npr. zapišite, kje in kdaj točno bi želeli izvesti izmenjavo (predvideva se, da se jo izvede v času, ko na partnerski ustanovi teče študijski proces, izjemoma tudi izven tega obdobja), zakaj želite na izmenjavo, kakšen je predviden načrt mobilnosti, tj. kaj bi želeli spoznati na raziskovalnem področju, kakšne so predvidene raziskovalne dejavnosti. Navedete lahko osebo na partnerski instituciji, katere raziskovalno delo vas posebej zanima (pobrskajte med informacijami o zaposlenih na spletnih straneh institucije), ali nameravate v okviru izmenjave obiskovati na študiju psihologije nekatere predmete in katere, ipd.

Kdor bo izbran, se bo moral do 30. 10. 2021 nato še uradno prijaviti v sistem CEEPUS (prijava ni zakomplicirana).

Se veselimo vaših prijav!